
au ATACAT artileria germană. Lt. luliu Rosca: Era 

Cine n-a auzit de bătălia de la Termopile? rois m ul spartanilor, care au luptat vitejeste 
împotriva unei armate mult mai numeroase, a intrat în istorie și-n legendă. 


Lupta lor eroică, deși era destinată eșecului, a inspirat numeroase povești, inclusiv filme, 


care au preamărit curajul si sacrificiul războinicilor spartani. 


În istorie, bătăliile în care una dintre parti a luptat împotriva unui adversar coplesitor, ca 


forță, s-au raportat mereu la legenda spartanilor de la Termopile. 


Un exemplu relativ recent este atacul cavaleriei poloneze împotriva tancurilor germane, în 


al doilea război mondial. 


Deși cavaleriștii polonezi au pierdut bătălia cu tancurile, curajul lor este o sursă de 


inspiraţie şi de mândrie pentru poporul polon. 


Românii au si ei exemple de eroism, care sunt oricând la înălțimea bătăliei de la Termopile 


sau a cavaleristilor polonezi, dar, din păcate, nu (prea) le cunosc. 


In luna noiembrie, în fiecare an, românii și autorităţile ar trebui să-și amintească de două 


astfel de exemple, care ar trebui predate copiilor la școală. 


Sarja de la Robănești 


Cel mai emotionant episod s-a petrecut acum 107 ani, în localitatea doljeană Robänesti, în 


timpul luptelor din Primul Război Mondial. 


După înfrângerea suferită de germani la Jiu în octombrie 1916, nemţii s-au reorganizat 


pentru atac și după ce au strâns 80.000 de oameni și 30.000 de cai au pornit la ofensivă. 


Trupele române au fost nevoite să se retragă din Oltenia si pe 8 noiembrie, nemţii au intrat 


în Craiova. 


În acest context, dificil, o baterie germană de artilerie ameninţa să tai retragerea soldaţilor 


români la liziera pădurii Perşani, în vecinătatea localităţii Robanesti, scrie Historia. 


Comandantul Regimentului 9 Roșiori, It-colonel Ion Călinescu, a dat ordin ca un escadron 
din cele trei care făceau parte din această unitate, să șarjeze bateria germană, fără să 


menţioneze care. 


Locotenentul Anghel Mora a sosit la punctul de comandă și a transmis ordinul. Căpitanul 
Alexandru Filitti s-a oferit imediat voluntar, deși misiunea era sinucigasa. Cuvintele sale au 
fost simple, dar au dat de înţeles că sunt pregătite: „Escadronul III este gata”. Inclusiv de 


moarte. 


Escadronul era format din 110 luptători, dotați cu săbii, dar niciun ofiţer. In acest context, 
locotenentul Iuliu Rosca, adjutantul regimentului, se oferă voluntar să participe la acţiune. 


Acţiunea este una demnă de samurai: cavaleria română atacă inamicul în strigăte de „Ura”, 


reuşind să înspăimânte inamicul, care se retrage în spatele propriei infanterii. 


Din păcate, în dreapta se aflau trei mitraliere germane, alături de o companie de infanterie, 


care a deschis focul asupra bravilor nostri inaintasi. 


„Întorcându-mi privirea în cursul atacului, văd cum soldaţii mei cad ca spicele şi ordon 
mărirea galopului. În momentul acela am zărit încă şi pentru ultima oară pe Donici lângă 
mine. Culcat pe gâtul irlandezului meu «Cher Ami», care parcă înţelegea gravitatea 
momentului, măresc galopul pentru a ajunge mai repede asupra infanteriei duşmane. La 
aproximativ 40 de metri de ţintă un glonţ de armă mă loveşte în genunchiul stâng. În 
această clipă, dându-mi seama că trupa nu va mai putea conta pe mine, îmi întorc încă o 
dată capul, pentru a reînnoi avântul, însă nu văd în urma mea decât câmpul presărat cu 


cadavre şi ca singur însoțitor un cal fără călăreț. O granata de mână vine de-mi loveşte calul 


la 15 paşi de infanteria ce atacam şi cădem unul lângă altul. Escadronul, conform ordinului 
primit, şi-a îndeplinit misiunea”, a povestit căpitanul Filitti, în ziarul Viitorul, ediţia 5 
decembrie 1923. 


Căpitanul Filitti a fost unul dintre puţinii supraviețuitori ai bătăliei: din 110 săbii, 94 și-au 
pierdut viata! Filitti, rănit, a fost dus la Craiova de către ostașii nemți, care l-au așezat lângă 


camaradul său, luliu Roșca. 
Acesta, grav rănit, a fost întrebat de către Filitti ce l-a determinat să se ofere voluntar pentru 
această misiune, care până la urmă, îi va fi fatală. Răspunsul lui Rosca este uluitor: „Era atât 


de frumos, domnule căpitan!”. A murit peste trei zile. 


Ulterior, în 1933, Roșca era reînhumat în Cimitirul Eroilor din Ghencea. 


Boier, senator, voluntar pe front: mort cu fata la 
dușman 


Dacă istoria nu a fost, până acum, destul de interesantă, vă mai oferim un amănunt uluitor. 


Între cei căzuţi la Robänesti s-a aflat si sergentul Gheorghe Donici. 


Donici (foto sus)avea 68 de ani si se oferise voluntar să participe la război, după ce luptase 
deja în Războiul pentru Independenţa Ţării (1877 — 1878). 


Mai mult, el ales Regimentul 9 Roșiori, pentru că acolo se aflau doi nepoți de-ai sai, la 
Escadronul 3, unde comandant era căpitanul Alexandru Filitti. 


Gheorghe Donici nu era, însă, un ţăran oarecare. Donici era boier moldovean si făcuse 
politică la nivel înalt: eroul băcăuan fusese ales deputat, apoi senator pe listele Partidului 


Conservator. 


Acesta putea, precum alti politicieni sau oameni înstăriți ai zilelor noastre, să aleagă liniștea 


si siguranța, dar a ales să lupte pentru tara lui. 


Sergentul Gheorghe Donici nu doar că s-a oferit voluntar pentru război, dar a participat, 


umăr la umăr cu ceilalţi, la șarja de la Robănești. 


Mărturiile spune că Donici și-a mânat calul lângă Filitti: „Ce ordine aveţi pentru mine, 


domnule căpitan?” 

Filitti i-a răspuns cu o altă întrebare: „Domnule sergent, mergeţi în șarjă alături de mine?” 
Bătrânul boier a spus scurt: „Sunt gata! Vă mulţumesc!” 

Moartea sa a fost marcată astfel de Statul Major al Armatei Române: 

„Sergentul voluntar de război Donici Gheorghe din Regimentul 9 Roșiori a murit [cu] 
moarte de Erou. Deși în vârstă de 68 de ani, a cerut cu insistenţă, la începutul ostilităţilor, să 
fie primit în rândurile luptătorilor. În ziua de 10 noiembrie 1916 escadronul din care făcea 
parte a pornit la atacul artileriei inamice ce ocupa o poziţie lângă Robănești. 


Sergentul Donici a sarjat cu avant si a murit ca un adevărat viteaz cu fata la dușman. 


Dat la Marele Cartier General, astăzi 5 aprilie 1917”. 


Sarja de la Prunaru 


Această bătălie nu a fost, însă, singulară. Peste câteva zile, pe teritoriul actualului judeţ 


Teleorman, avea loc sarja de la Prunaru. 


Atunci, două sute de călăreţi ai Regimentului 2 Roșiori au atacat mitralierele germane, 


căzând sub gloantele ocupantului. 


„De după garduri, din mărăcinișuri, de pe ferestrele caselor și podurilor, dușmanul, ascuns 
cu zeci de mitraliere, aruncă o grindină de gloanţe asupra falnicului regiment. Cai și 
călăreţi cad grămadă unii peste alţii. Regimentul e distrus. Două sute de oameni rămân pe 
câmpul de luptă, formând, împreună cu cadavrele cailor, mormane de carne sângerândă. 
Printre ei, toţi ofițerii regimentului în cap cu bravul lor comandant”, scria Constantin 


Kirițescu în cartea sa „Istoria războiului pentru întregirea României 1916-1919”, vol. I. 


În veci, pomenirea lor! 


